**«Satellit»** er en svensk popsang fra 1979 som ble fremført av Ted Gärdestad. Sangen er skrevet av Gärdestad selv, sammen med broren Kenneth Gärdestad, og den vant svenske Melodifestivalen 1979. «Satellit» var Sveriges bidrag til Eurovision Song Contest 1979, der den ble nummer 17 av 19 av deltakere.

Bakgrunn
--------

Sangen var én av ti deltakerlåter i svenske Melodifestivalen i Stockholm 17. februar 1979. Sangen ble fremført av artisten Ted Gärdestad som tidligere hadde gjort stor suksess med låter som «Jag vill ha en egen måne» og «Sol, vind och vatten». I konkurransen stilte han med sangen «Satellit», som han hadde skrevet sammen med broren Kenneth. Bidraget vant den svenske finalen og 
ble dermed Sveriges bidrag til den internasjonale finalen i Jerusalem 31. mars samme år.

I den internasjonale finalen var sangen den 15. ut på scenen av 19 deltakere. I avstemningen fikk «Satellit» bare 8 poeng og ble med det nummer 17 av 19 deltakere – et av Sveriges dårligste plasseringer i konkurransen.

Om sangen
---------

Sangen er en låt innen pop- og rockesjangeren og ble opprinnelig skrevet med engelsk tekst. Sangen ble skrevet av brødrene Gärdestad, mens gitaristen Janne Schaffer arrangerte og produsert den. «Satellit» inneholder et gitar- og bassriff som er inspirert av Totos hit «Hold the Line» fra 1978. Fire av Totos bandmedlemmer – Jeff Porcaro, Steve Porcaro, David Hungate og Steve Lukather – var også blant musikerne som akkompagnerte på Gärdestads forrige album, *Blue Virgin Isles*, som ble spilt inn i Los Angeles og utgitt høsten 1978. Sangen fikk svensk tekst til Melodifestivalen og Eurovision Song Contest, men den engelske versjonen, «Satellite», ble utgitt på nye versjoner av *Blue Virgin Isles* i Europa, Australasia og Japan.

Sangens tekst handler om en forelsket gutt som føler seg som en satellitt høyt oppe i luften, og som nå forstår hvor liten verden er. Han synger at som jorden og månen er knyttet til hverandre, er også de forelskede knyttet til hverandre. Og når solen går ned, trenger jeg virkelig varmen fra deg».

Listeplasseringer
-----------------

Sangen lå på Svensktoppen i to uker, 13. og 20. mai 1979, på henholdsvis niende- og tiendeplass. Den tok seg også inn på den svenske singelisten 23. mars 1979 og lå der i fire uker med en tiendeplass som høyeste notering.

| Liste (1979) | Høyesteplassering |
| --- | --- |
| Sveriges flagg Sverige (Sverigetopplistan) | 10 |

Referanser
----------

1. ↑  «Ted Gärdestad – Satellit». discogs.com. Besøkt 6. juni 2018.
2. ↑  Sweden, Sveriges Television AB, Stockholm,. «Melodifestivalen 1979». *svt.se* **(svensk)**. Besøkt 6. juni 2018.
3. ↑  «Eurovision Song Contest Paris 1979». *eurovison.tv*. 2018. Besøkt 6. juni 2018. [*død lenke*]
4. ↑  Erlandsson, Martin (26. juni 2015). «Schaffer var lite som en terapeut för Gärdestad». *Hallands Nyheter* **(svensk)**. Besøkt 6. juni 2018.
5. ↑  «Ted Gardestad\* - Blue Virgin Isles». *Discogs* **(engelsk)**. Besøkt 6. juni 2018.
6. ↑  «Ted\* - Blue Virgin Isles». *Discogs* **(engelsk)**. Besøkt 6. juni 2018.
7. ↑  «Satellit - lyrics - Diggiloo Thrush». *diggiloo.net* **(engelsk)**. Besøkt 6. juni 2018.
8. ↑  ««Satellit» av Ted Gärdestad». *NostalgiListan* **(svensk)**. Besøkt 6. juni 2018.
9. ↑  Hung, Steffen. ««Satellit» – Ted Gärdestad». *swedishcharts.com*. Besøkt 6. juni 2018.

| Utmerkelser og prestasjoner |
| --- |
|
| Forgjenger :**«Det blir alltid värre framåt natten» medBjörn Skifs**

 | **Sveriges bidrag i Eurovision Song Contest**1979 | Etterfølger :**«Just nu!» medTomas Ledin** |